2022. gada 9. janvārī

Latvieši BMW Sprinta pasaules kausā izcīna zeltu un sudrabu

Eberspächer pasaules kausa septītais posms Siguldā noslēdzās ar BMW Sprinta pasaules kausu, kurā piedalījās teju visi Latvijas Nacionālās izlases sportisti. BMW Sprinta pasaules kausā par godalgām cīnījās Kristers Aparjods, Gints Bērziņš, Riks Kristens Rozītis, Ulla Zirne, Elīna Ieva Vītola, Elīza Tīruma, kā arī Mārtiņš Bots/Roberts Plūme un Andris Šics/Juris Šics.

BMW Sprinta pasaules kausu uzsāka vīrieši, kur Kristers Aparjods veica ļoti labu braucienu un vien par 0.014 sekundēm piekāpās uzvarētājam vācietim Fēliksam Loham (Felix Loch), izcīnot savu pirmo godalgu karjerā tieši Sprinta kausā. Bronzas godalga – itālim Dominikam Fišnalleram [+0.071].

“*Izcīnītais sudrabs nav slikti, tāpēc jau šis sports arī ir tik interesants, ka šķiet, ka nu tik būs, bet mazākā kļūda un viss var pagriesties kājām gaisā. Šoreiz tā arī sanāca. Nenobraucu tik labi, kā pašam gribējās. Mazliet pārcentos pēc 15. virāžas – nenoturēju, sāku spaidīties, pretī turēt. Līdz ar to kamanas mazliet sagriezās, secīgi arī 16. virāžā par ātru ieegāju un uzsitos, un finišā zaudēju savu līdera pozīciju*,” pēc Sprinta kausa stāsta Kristers Aparjods.

Gintam Bērziņam 14. virāžas taisnē nācās nedaudz piekoriģēt kamanu, bet, sasniedzot finiša atskaites punktu, Bērziņš uzrādīja sesto labāko rezultātu – 27.940 sekundes.

Riks Kristens Rozītis trases beigu daļā piedzīvoja kritienu, bet spēja iesēsties atpkaļ kamanās un sasniegt finiša līniju, ierindojoties 15. pozīcijā [+10.765].

Divvietīgo ekipāžu konkurencē Andris un Juris Šici izcīnīja uzvaru, filigrāni izbraucot trases līnijas, duets finišā uzrādīja labāko laiku – 31.157 sekundes. Latviešiem piekāpjoties par 0.021 sekundi, otrajā pozīcijā pamatsacensību uzvarētāji – Eggerts/Benekens (Eggert/Benecken). Bronzas godalga vēl vienam pieredzējušam Vācu duetam – Tobiasam Vendlam/ Tobiasam Arltam (Tobias Wendl/Tobias Arlt) [+0.069].

Andris Šics: “*Liels prieks par mūsu izdarīto darbu šodien. Tiešām trasē veicām ļoti solīdu braucienu, braucot finišā zināju, ka esmu izdarījis visu, atlika vien gaidīt, ko izdarīs vācieši.*”

Savukārt otra Latvijas ekipāža – Mārtiņš Bots/Roberts Plūme BMW Sprinta pasaules kausā izcīnīja augsto piekto vietu [+0.212].

Sieviešu konkurencē labāko rezultātu uzrādīja Ulla Zirne, kura veica ļoti labu braucienu, un, finišējot 31.376 sekundēs, ierindojās augstajā septītajā vietā. Elīnai Ievai Vītolai, trasē pieļaujot lielas kļūdas, finišā 13. labākais rezultāts [+0.703]. Tāpat arī Elīzai Tīrumai kļūdu virknējumu rezultātā, teju izkrītot no kamanas, nācās samierināties ar 14. pozīciju [+0.712].

Elīza Tīruma: “*Iegāju vēlu desmitajā virāžā un sapratu, ka labi nebūs. Līdz ar to 11. virāžā mani uzrāva par augstu un tur es jau vairs neko nespēju izdarīt. Secīgi iegāju vēlu 13. virāžā un jau izrāvu rokas no kamanām ārā, jo man likās, ka es tūlīt kritīšu. Tomēr neizkritu, bet tad es pārbījos, ka man pirms 15. virāžas rokas jāieliek atpakaļ, citādi var vēl sliktāk sanākt. Kā ir, tā ir.*”

Kā jau minēts iepriekš, šīs bija noslēdzošās kvalifikācijas sacensības, kurās tika noskaidroti tie kamaniņu sportisti, kuri pārstāvēs Latvijas valstsvienību Pekinas Ziemas olimpiskajās spēlēs, kuras sāksies 2022. gada 4. februārī. Oficiāli komandas sastāvs tiks paziņots līdz 13. janvārim.

Nākamajā nedēļas nogalē, 15. un 16. janvārī Eberspächer pasaules kausa posms norisināsies Vācijas trasē Oberhofā.

Latvijas Nacionālās kamaniņu sporta izlases startiem seko līdzi tiešraidē **TV4** un interneta portālā **Sportacentrs.com**.

Sestdiena, 15. janvāris

10.30 Pirmais brauciens - Vīrieši

12.05 Otrais brauciens – Vīrieši

13.45 Pirmais brauciens – Divvietīgās ekipāžas

15.05 Otrais brauciens - Divvietīgās ekipāžas

Svētdiena, 16. janvāris

11.30 Pirmais brauciens – Sievietes

12.55 Otrais brauciens – Sievietes

14.50 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456